和江鄰幾六月十一日省宿書事
作者：司馬光
朝代：宋

paragraphs: 長夏金正伏，火意尤驕盈。
夫子寓官舍，無術逃煩蒸。
軒窗豁四開，滅去壁上燈。
紵衣不可親，羽扇安能勝。
濯泉泉已温，撫簟簟可憎。
萬葉悄無風，但有飛蚊鳴。
六府燥不濡，喉舌煙塵生。
攝衣起徐步，四顧天正晴。
雲漢淺欲涸，箕畢徒縱横。
忽思終南巔，秀出秦雲青。
上有長松林，蔽日深杳冥。
下有萬仞壑，含蓄太古冰。
安得躡輕屐，杖策緣峥嶸。
挂冠芙蓉闕，結屋高崖稜。
回視萬鍾祿，飄撇如飛蠅。